CELEX: 32008D0650
Language: sk
Date: 2008-07-30 00:00:00
Title: 2008/650/ES: Rozhodnutie Komisie z  30. júla 2008 , ktorým sa mení a dopĺňa smernica Rady 82/894/EHS týkajúca sa hlásenia nákaz zvierat v Spoločenstve s cieľom zaradiť určité nákazy do zoznamu nákaz podliehajúcich hláseniu a vypustiť z tohto zoznamu nákazlivú obrnu ošípaných [oznámené pod číslom K(2008) 3943] (Text s významom pre EHP)

8.8.2008   
            
            
               SK
            
            
               Úradný vestník Európskej únie
            
            
               L 213/42
            
         
      ROZHODNUTIE KOMISIE
   
   z 30. júla 2008,
   ktorým sa mení a dopĺňa smernica Rady 82/894/EHS týkajúca sa hlásenia nákaz zvierat v Spoločenstve s cieľom zaradiť určité nákazy do zoznamu nákaz podliehajúcich hláseniu a vypustiť z tohto zoznamu nákazlivú obrnu ošípaných
   [oznámené pod číslom K(2008) 3943]
   (Text s významom pre EHP)
   (2008/650/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 82/894/EHS z 21. decembra 1982 týkajúcu sa hlásenia nákaz zvierat v Spoločenstve (1), a najmä na jej článok 5 ods. 2,
   keďže:
   
               (1)
            
            
               V smernici 82/894/EHS týkajúcej sa hlásenia nákaz zvierat v Spoločenstve sú stanovené kritériá ich hlásenia, pričom postihnutý členský štát má povinnosť výskyt týchto nákaz nahlásiť Komisii a ostatným členským štátom.
            
         
               (2)
            
            
               Rýchle nahlásenie týchto nákaz a informovanie o ich výskyte v Spoločenstve je kľúčové z hľadiska ich kontroly, ako aj z hľadiska presunu živých zvierat a obchodu s nimi a so živočíšnymi produktmi.
            
         
               (3)
            
            
               V súlade so smernicou Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (2) členské štáty v určitých prípadoch oznámia potvrdenie nákazy živočíchov akvakultúry uvedené v prílohe IV k danej smernici.
            
         
               (4)
            
            
               Príloha I k smernici 82/894/EHS, v ktorej sa uvádza zoznam nákaz, ktorých výskyt sa musí hlásiť Komisii a ostatným členským štátom, zahŕňa v súvislosti s nákazami postihujúcimi ryby len infekčnú hematopoetickú nekrózu, infekčnú anémiu lososov a vírusovú hemoragickú septikémiu.
            
         
               (5)
            
            
               Podľa prílohy IV k smernici 2006/88/ES sú ako nákazy podliehajúce hláseniu vymedzené tiež tieto nákazy: epizootická hematopoetická nekróza, epizootický ulcerózny syndróm, bonamióza (Bonamia exitiosa), bonamióza (Bonamia ostreae), marteilióza (Marteilia refringens), mikrocytóza (Microcytos mackini), perkinsóza (Perkinsus marinus), herpesviróza kaprov koi, syndróm Taura, ichtyoftirióza (choroba bielych škvŕn) a „choroba žltých hláv“.
            
         
               (6)
            
            
               Tieto nákazy by sa preto mali doplniť do prílohy I k smernici 82/894/EHS. Tiež je potrebné upraviť prílohu II k uvedenej smernici tak, aby sa zohľadnili určité podrobnosti súvisiace so živočíchmi akvakultúry.
            
         
               (7)
            
            
               Smernicou Rady 2002/60/ES (3) sa vypustila Tešínska choroba (nákazlivá obrna ošípaných) zo zoznamu nákaz stanovených v prílohe I k smernici Rady 92/119/EHS (4), a preto už neexistuje povinnosť hlásiť túto nákazu príslušným orgánom členských štátov.
            
         
               (8)
            
            
               Je preto vhodné vypustiť túto nákazu zo zoznamu nákaz v prílohe I k smernici 82/894/EHS.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Prílohy I a II k smernici 82/894/EHS sa nahrádzajú znením v prílohe k tomuto rozhodnutiu.
   Článok 2
   Toto rozhodnutie sa uplatňuje od 1. augusta 2008.
   Článok 3
   Toto rozhodnutie je určené členským štátom.
   
      V Bruseli 30. júla 2008
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 378, 31.12.1982, s. 58. Smernica naposledy zmenená a doplnená rozhodnutím Komisie 2004/216/ES (Ú. v. EÚ L 67, 5.3.2004, s. 27).
   
      (2)  Ú. v. EÚ L 328, 24.11.2006, s. 14. Smernica zmenená a doplnená smernicou Komisie 2008/53/ES (Ú. v. EÚ L 117, 1.5.2008, s. 27).
   
      (3)  Ú. v. ES L 192, 20.7.2002, s. 27. Smernica naposledy zmenená a doplnená rozhodnutím Komisie 2007/729/ES (Ú. v. EÚ L 294, 13.11.2007, s. 26).
   
      (4)  Ú. v. ES L 62, 15.3.1993, s. 69. Smernica naposledy zmenená a doplnená smernicou Komisie 2007/10/ES (Ú. v. EÚ L 63, 1.3.2007, s. 24).
   
      PRÍLOHA
      „
            PRÍLOHA I
            Nákazy, ktoré podliehajú hláseniu
            A.   Nákazy suchozemských zvierat
            africký mor koní
            africký mor ošípaných
            vtáčia chrípka
            katarálna horúčka oviec – modrý jazyk
            bovinná spongiformná encefalopatia
            klasický mor ošípaných
            nákazlivá pleuropneumónia hovädzieho dobytka
            žrebčia nákaza
            encefalomyelitída koní (všetkých druhov, vrátane venezuelskej encefalomyelitídy koní)
            infekčná anémia koní
            slintačka a krívačka
            sopľavka
            nodulárna dermatitída dobytka
            pseudomor hydiny
            mor malých prežúvavcov
            horúčka údolia Rift
            mor dobytka
            kiahne oviec a kiahne kôz
            malý úľový chrobák Tumida (Aethina tumida)
            vezikulárna choroba ošípaných
            roztoč tropilaelaps
            vezikulárna stomatitída
            B.   Nákazy vodných živočíchov
            epizootická hematopoetická nekróza
            epizootický ulcerózny syndróm
            vírusová hemoragická septikémia
            ichtyoftirióza (choroba bielych škvŕn)
            „choroba žltých hláv“
            syndróm Taura
            infekčná hematopoetická nekróza
            infekčná anémia lososov
            perkinsóza (Perkinsus marinus)
            mikrocytóza (Microcytos mackini)
            marteilióza (Marteilia refringens)
            bonamióza (Bonamia ostreae)
            bonamióza (Bonamia exitiosa)
            herpesviróza kaprov koi
         
         
            PRÍLOHA II
            A.   Informácie, ktoré sa majú uviesť v rámci hlásenia požadovaného v zmysle článkov 3 a 4 v súvislosti s primárnymi a sekundárnymi ohniskami nákaz uvedených v odsekoch A a B prílohy I:
            
                        1.
                     
                     
                        dátum odoslania;
                     
                  
                        2.
                     
                     
                        čas odoslania;
                     
                  
                        3.
                     
                     
                        krajina pôvodu;
                     
                  
                        4.
                     
                     
                        názov nákazy a typ vírusu, ak je to potrebné;
                     
                  
                        5.
                     
                     
                        poradové číslo ohniska;
                     
                  
                        6.
                     
                     
                        druh ohniska;
                     
                  
                        7.
                     
                     
                        referenčné číslo ohniska súvisiaceho s týmto ohniskom;
                     
                  
                        8.
                     
                     
                        región a zemepisná poloha poľnohospodárskeho podniku;
                     
                  
                        9.
                     
                     
                        iný región ovplyvnený obmedzeniami;
                     
                  
                        10.
                     
                     
                        dátum potvrdenia;
                     
                  
                        11.
                     
                     
                        dátum podozrenia;
                     
                  
                        12.
                     
                     
                        predpokladaný dátum prvej infekcie;
                     
                  
                        13.
                     
                     
                        pôvod nákazy;
                     
                  
                        14.
                     
                     
                        prijaté kontrolné opatrenia;
                     
                  
                        15.
                     
                     
                        počet náchylných zvierat v priestoroch: a) dobytok, b) ošípané, c) ovce, d) kozy, e) hydina, f) kone, g) v prípade nákaz živočíchov akvakultúry sa musí uviesť váha alebo počet × 1 000 náchylných živočíchov, h) voľne žijúce druhy, i) v prípade nákaz včiel sa musí uviesť počet náchylných úľov;
                     
                  
                        16.
                     
                     
                        počet klinicky postihnutých zvierat v priestoroch: a) dobytok, b) ošípané, c) ovce, d) kozy, e) hydina, f) kone, g) v prípade nákaz živočíchov akvakultúry sa musí uviesť váha alebo počet × 1 000 klinicky postihnutých živočíchov, h) voľne žijúce druhy, i) v prípade nákaz včiel sa musí uviesť počet klinicky postihnutých úľov;
                     
                  
                        17.
                     
                     
                        počet náchylných zvierat uhynutých v priestoroch: a) dobytok, b) ošípané, c) ovce, d) kozy, e) hydina, f) kone, g) v prípade nákaz živočíchov akvakultúry sa musí uviesť váha alebo počet × 1 000 živočíchov uhynutých v priestoroch, h) voľne žijúce druhy;
                     
                  
                        18.
                     
                     
                        počet náchylných zvierat zabitých v priestoroch: a) dobytok, b) ošípané, c) ovce, d) kozy, e) hydina, f) kone, g) v prípade nákaz živočíchov akvakultúry sa musí, ak je to vhodné (iba pri kôrovcoch a rybách), uviesť váha alebo počet × 1 000 živočíchov zabitých v priestoroch, h) voľne žijúce druhy;
                     
                  
                        19.
                     
                     
                        počet zlikvidovaných jatočných tiel: a) dobytok, b) ošípané, c) ovce, d) kozy, e) hydina, f) kone, g) v prípade nákaz živočíchov akvakultúry sa musí, ak je to vhodné, uviesť váha alebo počet × 1 000 živočíchov, ktoré boli odstránené a zneškodnené, h) voľne žijúce druhy, i) v prípade nákaz včiel sa musí uviesť počet zlikvidovaných úľov;
                     
                  
                        20.
                     
                     
                        (odhadovaný) dátum ukončenia zabíjania (ak je to vhodné);
                     
                  
                        21.
                     
                     
                        (odhadovaný) dátum ukončenia likvidácie (ak je to vhodné).
                     
                  B.   Dodatočné informácie v prípade moru ošípaných:
            
                        1.
                     
                     
                        vzdialenosť od najbližšieho chovu ošípaných;
                     
                  
                        2.
                     
                     
                        počet a druh [chov, výkrm a ciciaky (1)] ošípaných v infikovaných priestoroch;
                     
                  
                        3.
                     
                     
                        počet a druh ošípaných [chov, výkrm a ciciaky (1)] klinicky postihnutých v infikovaných priestoroch;
                     
                  
                        4.
                     
                     
                        metóda diagnózy;
                     
                  
                        5.
                     
                     
                        ak nie v priestoroch, potom či potvrdené na bitúnku alebo v dopravnom prostriedku;
                     
                  
                        6.
                     
                     
                        potvrdenie primárnych prípadov (2) u diviačej zveri.
                     
                  C.   V prípade nákaz živočíchov akvakultúry uvedených v písmene B prílohy I:
            
                        —
                     
                     
                        Potvrdenie akýchkoľvek ohnísk exotických a neexotických nákaz v členských štátoch, v zónach alebo priestoroch dovtedy bez výskytu nákazy, ktoré sú vymedzené v smernici 2006/88/ES, treba hlásiť ako potvrdenie primárnych ohnísk. Názov a opis zóny alebo priestoru sa musí zahrnúť v samostatnom texte.
                     
                  
                        —
                     
                     
                        Iné ohniská ako tie, ktoré sú uvedené v predchádzajúcom písmene, sa považujú za sekundárne ohniská podľa článku 4 ods.1 tejto smernice.
                     
                  
                        —
                     
                     
                        Sekundárne ohniská nákaz živočíchov akvakultúry sa hlásia každý mesiac.
                     
                  “
      
         (1)  Zvieratá do približne 3 mesiacov veku.
      
         (2)  Primárny prípad moru ošípaných u diviačej zveri sa vzťahuje na také prípady, ktoré vznikajú vo voľných oblastiach, t. j. mimo obmedzených oblastí pre klasický mor ošípaných u diviačej zveri.